**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 22 Μαρτίου 2017, ημέρα Τετάρτη και ώρα 10:25΄, στην Αίθουσα Γερουσίας, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου υπό την προεδρία της Προέδρου της Διαρκούς Επιτροπής Παραγωγής και Εμπορίου, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Μέτρα μείωσης του κόστους εγκατάστασης υψίρρυθμων δικτύων ηλεκτρονικών επικοινωνιών – Εναρμόνιση της νομοθεσίας στην Οδηγία 2014/61/ΕΕ και άλλες διατάξεις» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν o Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς, καθώς και αρμόδιοι υπηρεσιακοί παράγοντες.

Επίσης, προσήλθαν και εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, οι κ.κ. Δημήτριος Τσαμάκης, Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ), Διονύσιος Δημάκος, Πρόεδρος του Συλλόγου Τακτικών Υπαλλήλων Εθνικής Επιτροπής Τηλεπικοινωνιών και Ταχυδρομείων (ΕΕΤΤ), Γεώργιος Στεφανόπουλος, Γενικός Διευθυντής της Ένωσης Εταιρειών Κινητής Τηλεφωνίας (ΕΕΚΤ), Νικόλαος Καλογερόπουλος, Προέδρος του Συλλόγου Ειδικών Επιστημόνων της Εθνικής Επιτροπής Τηλεπικοινωνιών και Ταχυδρομείων (ΕΕΤΤ) και Γιώτα Παπαρίδου, Α΄ Εκτελεστική Αντιπρόεδρος του Δ.Σ. του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ).

Στο σημείο αυτό γίνεται η α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Νάσος, Βέττας Δημήτριος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Θεοπεφτάτου Αφροδίτη, Μορφίδης Κώστας, Μπαλλής Συμεών, Θραψανιώτης Εμμανουήλ, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Πρατσόλης Αναστάσιος, Μουσταφά Μουσταφά, Γεννιά Γεωργία, Στέφος Γιάννης, Συρίγος Αντώνης, Τζαμακλής Χαρίλαος, Τσίρκας Βασίλης, Τσόγκας Γιώργος, Χριστοδουλοπούλου Τασία, Καρά Γιουσούφ Αϊχάν, Ασημακοπούλου Άννα – Μισέλ, Βούλτεψη Σοφία, Κυριαζίδης Δημήτριος, Γερμενής Γεώργιος, Καρακώστας Ευάγγελος, Γρέγος Αντώνιος και Παπαχριστόπουλος Αθανάσιος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι Βουλευτές, καλημέρα σας.

Καλωσορίζουμε τους εκπροσώπους των φορέων, οι οποίοι έχουν κληθεί για τη δημόσια διαβούλευση που γίνεται στο πλαίσιο των Επιτροπών μας.

Όσον αφορά τη διαδικασία, οι εκπρόσωποι των φορέων θα έχουν 3΄ για να τοποθετηθούν και θα έχουν τη δυνατότητα, μετά από ερωτήσεις που, πιθανόν, θα υποβληθούν από Βουλευτές των δύο Επιτροπών, να απαντήσουν για 1΄.

Ξεκινάμε με την Εθνική Επιτροπή Τηλεπικοινωνιών και Ταχυδρομείων.

Τον λόγο έχει ο κ. Τσαμάκης.

ΔΗΜΗΤΡΙΟΣ ΤΣΑΜΑΚΗΣ (Πρόεδρος της Εθνικής Επιτροπής Τηλεπικοινωνιών και Ταχυδρομείων): Ευχαριστώ πολύ, κυρία Πρόεδρε. Κύριε Υπουργέ, κύριοι Βουλευτές, ευχαριστούμε για την πρόσκληση.

Το νομοσχέδιο αυτό αποτελεί την υλοποίηση μιας παλιάς Κοινοτικής Οδηγίας από το 2014. Εάν και θα έπρεπε να έχει γίνει νωρίτερα, νομίζω ότι ο χρονισμός, ακόμη και τώρα που γίνεται, δεν είναι κακός.

Εντάσσεται πλήρως στους στόχους του ευρωπαϊκού ψηφιακού θεματολογίου 2016 -2020, που, ενδεικτικά, μέχρι το 2020, θα πρέπει το 100% των νοικοκυριών να έχει πρόσβαση σε ταχύτητες δικτύων πάνω από 30Mb/s και το 50% πολύ πιο υψηλές ταχύτητες, πάνω από 100Mb/s. Αυτοί είναι δύο ενδεικτικοί στόχοι που μπορεί η χώρα μας, αυτή τη στιγμή που μιλάμε, να είναι μακριά, αλλά, με την ανάπτυξη των δικτύων επόμενης γενιάς ή νέας γενιάς ή NGA από το Next Generation Access networks, δεν είναι ανέφικτο.

Έχουν ακουστεί πάρα πολλά για την επικαιροποίηση των δικτύων, ότι η χώρα μας έχει μείνει πίσω, ότι θα πρέπει να βιαστούμε, ότι μας περιμένουν πάρα πολλές εφαρμογές στη δημόσια διοίκηση, την παιδεία, την υγεία, ακόμη και τη γεωργία - παρακολούθησα και την χθεσινή σας συνεδρίαση - θα έλεγα ότι όλα αυτά είναι εφικτά εφόσον δημιουργηθεί το κατάλληλο ευρυζωνικό περιβάλλον υψηλών ταχυτήτων.

Το περιβάλλον αυτό, όμως, θα πρέπει να πατήσει σ’ ένα χαλί. Αυτό το χαλί έρχεται να φέρει αυτό το νομοσχέδιο. Θα μπορούσε να έρθει πρώτα το χαλί και μετά η ανάπτυξη των δικτύων, αλλά επειδή τώρα είναι σε εξέλιξη και από πλευράς EETT και παρόχων, αλλά και από πλευράς Υπουργείου, εκ των όσων γνωρίζω, δράσεις πάνω στην ανάπτυξη δικτύων υψηλών ταχυτήτων, νομίζω ότι ο χρονισμός είναι καλός.

Να πω μερικά πράγματα που συγκράτησα από το υπό ψήφιση νομοσχέδιο, τα οποία θεωρώ πολύ θετικά.

Μπορεί κανείς να διακρίνει ότι διευκολύνει και εξορθολογίζει τις συνεργασίες μεταξύ φορέων κοινής ωφελείας, προκειμένου κάποιος να εισέλθει ως πάροχος δικτύων υπέρ υψηλών ταχυτήτων.

Το δεύτερο είναι ότι διευκολύνει τις απαραίτητες συνέργιες, προκειμένου να μην επαναλαμβάνονται εργασίες π.χ. δύο φορές χαντάκια, ο καθένας έχει το χαντάκι του κ.ο.κ..

Το τρίτο είναι ότι διευκολύνει την εγκατάσταση ηλεκτρονικών δικτύων επικοινωνιών έως τον τελικό χρήστη, μπαίνει ακόμη και στην κατοικία και μάλιστα προβλέπονται και κανόνες συνεγκατάστασης και υποδομές, που είναι πάρα πολύ σημαντικό.

Το τέταρτο που θα μπορούσα να πω είναι η απλοποίηση των διαδικασιών. Είναι μονοαπευθυντική διαδικασία, με ένα βήμα, δηλαδή, και όχι με πολλαπλά βήματα που καθυστερούν τη διαδικασία του.

Αυτά είναι τα κυριότερα που βρήκα. Βέβαια, υπάρχουν και άλλα, όπως το μητρώο υποδομών που θα υπάρχει πρόσβαση, έτσι ώστε να διευκολύνει τη διαδικασία κ.ο.κ.. Το κυριότερο, όμως, που μπορώ να πω είναι ότι αυτό που λείπει είναι μια κουλτούρα συνεργασίας μεταξύ των φορέων και χρειάζεται μια συνέργεια όλων των φορέων και οι φορείς είναι, εκτός από τους παρόχους, εκτός από το δημόσιο, εκτός από την τοπική αυτοδιοίκηση, εκτός από το ρυθμιστή που είναι η ΕΕΤΤ, είναι και ο απλός πολίτης και όλα αυτά πρέπει στο τέλος να τα εισπράττει ο απλός πολίτης θετικά, παίρνοντας υπηρεσίες υψηλής ποιότητας και χαμηλού κόστους. Αυτή, λοιπόν, η συνέργεια θα πρέπει να καλλιεργηθεί, γιατί δεν είναι πάρα πολύ εύκολο, στην πράξη, όλα αυτά τα όρια που διατυπώνονται στο χαρτί, όταν πάει κανείς στους δήμους, να περάσουν οι διελεύσεις, να γίνει η διέλευση μέσα από τους δήμους, δεν είναι δεδομένο ότι τα πράγματα θα είναι ρόδινα και την επίλυση διαφορών την επωμίζεται η ΕΕΤΤ, η οποία πρόθυμα θα βάλει την τεχνογνωσία, το δυναμικό υψηλών προσόντων που έχει, έτσι ώστε να ανταποκριθεί.

Δύο κουβέντες για το τι έκανε και το τι κάνει η ΕΕΤΤ σε αυτή την κατεύθυνση. Κατ' αρχήν, έχει υποστηρίξει την εκπόνηση του υπό συζήτηση νομοσχεδίου και σε νομικό επίπεδο και σε επίπεδο τηλεπικοινωνιών με ικανότατα στελέχη που είναι σε στενή συνεργασία με τα στελέχη του Υπουργείου. Επίσης, έχει εκπονήσει και είναι σε εξέλιξη εφαρμογή μιας καινοτομικής ρύθμισης για την αγορά πρόσβασης σε υποδομές δικτύων νέας γενιάς - για να εξηγήσω vectoring με βάση τον χαλκό και οπτικές ίνες- μετά από διαβουλεύσεις και έγκριση από την κοινότητα. Αυτή, λοιπόν, η ανάπτυξη των δικτύων είναι σε εξέλιξη, οι πάροχοι το έχουν αποδεχθεί και πρόκειται να επενδύσουμε περίπου 2 δισ. έτσι ώστε μετά από τρία χρόνια το τοπίο στην ευρυζωνικότητα να είναι εντελώς διαφορετικό στη χώρα μας, να έχει καλύτερη θέση στο ευρωπαϊκό ψηφιακό γίγνεσθαι.

Παράλληλα, το Υπουργείο έχει στα σχέδιά του, εκ των όσων γνωρίζω, γιατί το Υπουργείο μπορεί να παρέμβει στις μη εμπορικού ενδιαφέροντος περιοχές, τις λεγόμενες λευκές περιοχές ή Rural, αλλά μπορεί, και μέσω κοινοπραξιών, ανταγωνιστικά ή συμπληρωματικά -και τα δύο χρειάζονται- με οπτικές ίνες ή μέσω κοινοπραξίας, να βοηθήσει και στη συνδεσιμότητα ρίχνοντας το κόστος, γιατί η οπτική ίνα έχει υψηλότερο κόστος από τον χαλκό, αλλά και στην κάλυψη. Και τα δύο, λοιπόν, νομίζω ότι θα βοηθήσουν και είναι προς τη σωστή κατεύθυνση.

Θέλω, επίσης, να τονίσω το ότι φαίνεται ότι εμείς, ως ΕΕΤΤ, θα επωμιστούμε τον πολύ σοβαρό ρόλο του οργανισμού επίλυσης διαφορών. Όπως είπα και πριν, θα έχουμε θέματα από τους δήμους μέχρι την πολυκατοικία, δεν είναι εύκολα τα πράγματα και την επίλυση των διαφορών δεν μπορεί να την κάνει άλλος παρά ο ρυθμιστής. Βέβαια, θα χρειαστεί επιστράτευση δυναμικού από την ΕΕΤΤ, θα χρειαστεί να προκαθορίσουμε τις λεπτομέρειες, θα χρειαστούν ομάδες εργασίας και δεν μπορώ να μην το συνδέσω με την επαναφορά της καθιέρωσης ομάδων εργασίας στην ΕΕΤΤ για τα διάφορα έκτακτα θέματα, πέρα από την καθημερινή ενασχόληση των μελών της ΕΕΤΤ και το οποίο, βέβαια, το χαιρετίζουμε ως θετικό βήμα και ανταποκρίθηκε και ο Υπουργός. Θα περιμέναμε, όμως, αυτή η διαδικασία να γίνεται με απόφαση της ΕΕΤΤ και όχι με ΚΥΑ, δεδομένου ότι, όπως ξέρουμε, οι Κοινές Υπουργικές Αποφάσεις έχουν μια καθυστέρηση και, για να μην κινδυνεύσουμε να έχουμε ανάπτυξη δικτύων υπέρ υψηλών ταχυτήτων βραδείας εγκατάστασης, θα παρακαλούσα όλα τα κόμματα να συναινέσουν στο να επανέλθει, όπως ήταν παλιά, η σύσταση των ομάδων με απόφαση της ΕΕΤΤ και με όλους τους περιορισμούς ως προς τις αμοιβές που προβλέπει η κείμενη νομοθεσία.

Είναι μια εθνική προσπάθεια και χρειάζεται συστράτευση και συναίνεση όλων των δυνάμεων. Είχαν γίνει και στο παρελθόν προσπάθειες, δεν είχαν συνέχεια. Για να έχει συνέχεια όλη αυτή η προσπάθεια, για να δούμε μια καινούργια εικόνα της χώρας μας μετά από 3 χρόνια, θα πρέπει να συναινέσουν όλες οι πολιτικές δυνάμεις και εμείς είμαστε πρόθυμοι να βοηθήσουμε μέσα στα καθήκοντά μας. Σας ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κύριος Δημάκος.

ΔΙΟΝΥΣΙΟΣ ΔΗΜΑΚΟΣ (Πρόεδρος του Συλλόγου Τακτικών Υπαλλήλων Εθνικής Επιτροπής Τηλεπικοινωνιών και Ταχυδρομείων (ΕΕΤΤ)): Χαιρετώ τον κύριο Υπουργό, τον κύριο Γενικό Γραμματέα, τους Βουλευτές. Θα σας μιλήσω από την πλευρά των εργαζομένων, για να σας πω κάποια πράγματα, τα οποία είναι μια πραγματικότητα και η οποία, ενδεχομένως, θα δημιουργήσει κάποια προβλήματα στην ομαλή εξέλιξη αυτών που είπε ο Πρόεδρος της ΕΕΤΤ πριν λίγο.

Το πρώτο και βασικό κομμάτι είναι ότι πάρα πολλές δημόσιες υπηρεσίες, μεταξύ των οποίων και η ΕΕΤΤ, στην ουσία, χάνει συνεχώς πολύτιμα εξειδικευμένα και υψηλά καταρτισμένα στελέχη, τα οποία φεύγουν είτε προς τον ιδιωτικό τομέα εντός της Ελλάδας ή στο εξωτερικό, πολύ συνηθισμένο, είτε προς άλλες υπηρεσίες, οι οποίες τους προσφέρουν μια ευκολία μετακίνησης.

Η ΕΕΤΤ, λοιπόν, αναλαμβάνει νέα καθήκοντα, πάρα πολλές διεργασίες, με ένα προσωπικό που τελευταία μειώνεται. Θα θέλαμε να τονίσουμε ότι για να μπορέσουν να γίνουν όλα αυτά πραγματικότητα, θα πρέπει οπωσδήποτε η ΕΕΤΤ να αποκτήσει προσωπικό σε όλα τα επίπεδα, σε όλους τους τομείς της. Ένα δεύτερο κομμάτι είναι ότι χαιρετίζουμε το νεοσύστατο Υπουργείο Ψηφιακής Πολιτικής, η συνεισφορά μας και η από μέρους του προσωπικού συνεργασίας μας πιστεύω ότι θα είναι εξαιρετική. Είναι ένα βήμα που θα έπρεπε να έχει γίνει και χαιρόμαστε που έγινε. Πιστεύουμε ότι θα υπάρξει πάρα πολύ καλή πορεία, συνεργασία και εξέλιξη.

Το τρίτο κομμάτι είναι η διοικητική και οικονομική αυτοτέλεια της ΕΕΤΤ, η οποία, στο παρελθόν, είχε τρωθεί μέσα από διάφορα νομοθετήματα. Πιστεύουμε ότι, από εδώ και πέρα, ξεκινάει μια νέα ευκαιρία, μια νέα εποχή και, από εκεί και μετά, η οικονομική αυτοτέλεια, μιας και η ΕΕΤΤ, από το 2000 μέχρι σήμερα, έχει προσφέρει στον κρατικό προϋπολογισμό περί τα 2 δισεκατομμύρια ευρώ, θα πρέπει να κινηθεί προς μια τέτοια κατεύθυνση που να μπορεί να υποστηρίζει τους υπαλλήλους, οι οποίοι δουλεύουν με υπερβάλλοντα ζήλο και εκτός του ωραρίου εργασίας τους, για να βγει τελικά ένα έργο που είναι τεράστιο και αυξάνεται συνεχώς.

Για να μπορέσει να γίνει όλο αυτό, θα θέλαμε και εμείς όλη την ανασύσταση αυτών των οικονομικών ευκαιριών, τις οποίες διαχειρίζεται η διακομματική ολομέλεια της ΕΕΤΤ, για να μπορέσουμε να κάνουμε πραγματικότητα όλους αυτούς τους σχεδιασμούς, οι οποίοι είναι προς όφελος της χώρας. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κύριος Στεφανόπουλος.

ΓΕΩΡΓΙΟΣ ΣΤΕΦΑΝΟΠΟΥΛΟΣ (Γενικός Διευθυντής της Ένωσης Εταιρειών Κινητής Τηλεφωνίας): Ευχαριστούμε για την πρόσκληση. Εκ μέρους των εταιρειών παρόχων COSMOTE, VODAFONE, WIND και CYTA, θα ήθελα να συνδράμω και εγώ στον διάλογο. Καταρχάς, να πούμε ότι αντιμετωπίζουμε αυτό το νομοσχέδιο σαν ένα κομμάτι ενός μεγάλου παζλ εκσυγχρονισμού και ψηφιοποίησης της οικονομίας, η οποία συντελείται με ραγδαίους ρυθμούς. Αυτό εντάσσεται σε μια πανευρωπαϊκή στρατηγική, όπου η Ε.Ε.Ε και οι χώρες- μέλη έχουν μια συντονισμένη πορεία στην ανάπτυξη δικτύων και υποδομών.

Η χώρα μας έχει μια ευκαιρία και μέσα από τέτοιες νομοθετικές ρυθμίσεις και με τις επενδυτικές κινήσεις που θα γίνουν στην αγορά, να αλλάξει ταχύτητα και να μπορέσει να προσφέρει σύγχρονες υπηρεσίες και υποδομές ευρυζωνικών δικτύων για το σύνολο των κατοίκων της χώρας, σε αντίστοιχα επίπεδα ποιότητας, τιμών και πλούτου υπηρεσιών με άλλες χώρες της Ευρώπης. Η υστέρηση της χώρας μέχρι σήμερα μπορεί να ξεπεραστεί με βάση ορισμένες προϋποθέσεις. Μία από αυτές είναι να μπορούν οι επενδύσεις να υλοποιούνται. Θέλω να διαβεβαιώσω τη Βουλή και τα κόμματα ότι οι πάροχοι έχουν σχεδιασμό ανάπτυξης ευρυζωνικών δικτύων, τα οποία μπορούν να υπερκαλύπτουν τους στόχους που έχει θέσει η χώρα στα πλαίσια της Ευρωπαϊκής Συνθήκης για Ανάπτυξη της Ψηφιακής Οικονομίας.

Προϋπόθεση για να μπορέσουμε να υλοποιήσουμε τις επενδύσεις είναι αυτό το νομοσχέδιο, γιατί προϋποθέτει ένα συνεργατισμό ανάμεσα στη δημόσια διοίκηση και τη διαδικασία αδειοδότησης αυτών των επενδύσεων, που είναι ένα κρίσιμο ζήτημα, τη συνεργασία της τοπικής κοινωνίας, την επίλυση θεμάτων που έχουμε βγάλει με την εμπειρία μέχρι σήμερα. Αυτό πρέπει να έχει και ένα αποτύπωμα αισθητικό στην πόλη, μια συνολική αναβάθμιση της τεχνολογικής υποδομής, δηλαδή μια διαδικασία που μπορεί να επιτρέψει στις πόλεις να γίνουν έξυπνες πόλεις, δηλαδή, να ενταχθούν οι δήμοι και οι τοπικές επιχειρήσεις, σε ένα ψηφιακό οικοσύστημα, το οποίο θα αναπτύσσεται και θα δώσει άλλη ουσία στην τοποθέτηση των τοπικών προϊόντων, είτε είναι αγροτικά προϊόντα, είτε είναι το τουριστικό προϊόν, είτε είναι η τοπική επιχειρηματικότητα που αναπτύσσεται.

Μία ακόμη προϋπόθεση είναι να λειτουργούμε με θεσμικό τρόπο σε συνεργασία με τις ανεξάρτητες αρχές. Χρειάζεται να επιλυθούν τα ζητήματα που αφορούν στην ταχύτητα με την οποία λειτουργεί η διοίκηση. Έχουν γίνει βήματα, αλλά πρέπει να γίνουν περισσότερα και για αυτό θα παρακαλούσα με ιδιαίτερη προσοχή να αξιολογηθεί η πρόταση για τη σύσταση επιτροπών στην ΕΕΤΤ. Έχουμε προτείνει και εμείς να εξεταστεί και αυτό από το Υπουργείο Οικονομικών με μια διαφορετική οπτική, αλλά και από τα κόμματα, ώστε να μπορέσει η Αρχή να είναι πολύ πιο γρήγορη στην παρέμβασή της και στη διοικητική της διαδικασία.

Όσο αφορά στην ευρύτερη λειτουργία, τα νομοσχέδια είναι μια ευκαιρία για να επιβεβαιώσουμε την τοποθέτηση του καθενός, το ρόλο του και τους στόχους που έχει δεσμευθεί να φέρει. Αυτό που πρέπει να καταφέρουμε μέχρι το 2020 είναι η χώρα να έχει πετύχει πολύ φιλόδοξους στόχους, που απαιτούν μια εξαιρετική ισορροπία ανάμεσα στην ικανότητα τού να επενδύουμε, την ικανότητα των πολιτών να έχουν την αγοραστική δύναμη να αξιοποιούν αυτές τις υπηρεσίες και των επιχειρήσεων να εκσυγχρονίζονται. Οι υποδομές, λοιπόν, αυτές θα είναι μια από τις βάσεις – δεν είναι η μοναδική – για τη βελτίωση της παραγωγικότητας των επιχειρήσεων οριζόντια. Είναι κεφαλαιώδες θέμα για τον εκσυγχρονισμό των μικρομεσαίων επιχειρήσεων και των κλάδων στη χώρα, οι οποίοι έχουν μείνει σχετικά πίσω και μπορούν, αξιοποιώντας τις υποδομές και τις υπηρεσίες που έρχονται, να κάνουν άλματα μπροστά. Ευχαριστώ πολύ για την ακρόαση.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η κυρία Παπαρίδου.

ΓΙΩΤΑ ΠΑΠΑΡΙΔΟΥ (Α΄ Εκτελεστική Αντιπρόεδρος του Συνδέσμου Επιχειρήσεων Πληροφορικής και Επικοινωνιών (ΣΕΠΕ)): Ευχαριστώ για την πρόσκληση. Το νομοσχέδιο είναι σίγουρα προς τη σωστή κατεύθυνση και αυτό εξυπηρετεί πάρα πολύ και τα πλάνα των επιχειρήσεων. Ως Σύνδεσμος Επιχειρήσεων Πληροφορικής και Επικοινωνιών Ελλάδος, έχουμε μέλημα όλους τους παρόχους τηλεπικοινωνιών και οι θέσεις τις οποίες παρουσιάζουμε αυτήν τη στιγμή είναι κοινές θέσεις όλων των παρόχων.

Πρέπει να λάβετε υπόψη σας ότι οι πάροχοι, ήδη, με βάση αυτό το νομοσχέδιο, έχουν ανακοινώσει ένα πλάνο το οποίο θα ξεπεράσει τα 2 δισ. ευρώ σε επενδύσεις στη χώρα. Υπάρχουν, όμως, κάποιοι τομείς, στους οποίους αναφέρομαι αναλυτικά στις προτάσεις που έχουμε υποβάλει και τους οποίους θα αναφέρω επιγραμματικά, για να καταλάβετε ορισμένα πράγματα. Το ένα αφορά στην επιτάχυνση και απλούστευση κάποιων διαδικασιών, με ταυτόχρονη μείωση των χρονοδιαγραμμάτων. Σε κάποια άρθρα, έτσι όπως έχουν τοποθετηθεί τα πράγματα, γίνεται κάποια επιβάρυνση του χρονοδιαγράμματος. Πιστεύουμε ότι εκεί μπορεί να υπάρξει απλούστευση και αναφερόμαστε αναλυτικά σε αυτά τα σημεία, όπως για παράδειγμα, με το θέμα της υποβολής της δήλωσης εργασιών εκσκαφής. Πιστεύουμε ότι με κάποιες διαφοροποιήσεις, τις οποίες προτείνουμε, μπορούν να συμπτυχθούν τα χρονοδιαγράμματα.

Ένα δεύτερο σημείο γενικό είναι ότι μπορεί να υπάρξουν κάποιες περαιτέρω μειώσεις κόστους. Πχ. σε κάποιο σημείο ζητείται κάποια εγγυητική επιστολή, η οποία είναι στο 100% του κόστους αποκατάστασης. Αυτό είναι ένα πολύ μεγάλο κόστος και δεν έχει κανένα νόημα. Είναι σαν να πάμε να υλοποιήσουμε ένα έργο και να ζητάμε από τον οποιοδήποτε ανάδοχο να δώσει εγγυητική επιστολή καλής εκτέλεσης στο 100%. Αυτό δεν συμβαίνει ποτέ. Άρα αυτό που προτείνουμε εμείς είναι η εγγυητική επιστολή να είναι στο 10% του κόστους αποκατάστασης, όπως συμβαίνει και με όλα τα δημόσια έργα.

Ένα άλλο σημείο που είναι επίσης πολύ βασικό είναι ότι σε κάποια σημεία χρειάζονται μετεγκαταστάσεις. Αυτό το οποίο προτείνουμε είναι το κόστος της μετεγκατάστασης να το επωμίζονται οι πάροχοι όταν γίνεται με δική τους υπαιτιότητα, όταν σε κάποιο σημείο τους απαιτούν να μετεγκαταστήσουν κάποια πράγματα και οτιδήποτε άλλο για άλλους λόγους που δεν ευθύνονται αυτοί. Δεν μπορούν αυτοί συνέχεια να πληρώνουν το κόστος μετεγκατάστασης και υπάρχουν ορισμένα θέματα, τα οποία γενικά είναι κοινά αν θέλετε όσον αφορά τις διαδικασίες και στο κόστος όπως πχ θα υπάρχει ένα πληροφοριακό σύστημα, στο οποίο θα υποβάλλουν όλα τα στοιχεία.

Αυτό το πληροφοριακό σύστημα, για να έχουμε ένα σημείο πρόσβασης και ένα σημείο ελέγχου, θα πρέπει να συνδεθεί με το ψηφιακό μητρώο και με το σύστημα για τις αιτήσεις κεραιών το ΣΗΛΥΑ. Άρα, έχοντας τα πάντα ολοκληρωμένα μαζί, μπορούν να γίνονται οι αιτήσεις μόνο σε αυτό το σημείο και να υπάρχει έλεγχος από όλους. Ταυτόχρονα, να σταματήσει η υποβολή δικαιολογητικών παντού, διότι οι πάροχοι υποβάλλουν όλα τα δικαιολογητικά τους σε αυτό το σημείο και ταυτόχρονα θα πρέπει να δίνουν τα ίδια δικαιολογητικά, αντίγραφα των δικαιολογητικών σε όποιον τα ζητήσει στον Δήμο, στην Αστυνομία, στην Περιφέρεια, οπουδήποτε.

Από τη στιγμή, λοιπόν, που υπάρχουν εκεί τα δικαιολογητικά για να έχουμε, όπως είπαμε, και ένα σημείο ελέγχου, δεν θα πρέπει να συνεχίσουν να τα δίνουν παντού. Επίσης, θα πρέπει να υπάρξουν πολύ γρήγορες διαδικασίες για την επίλυση διαφορών -είναι πάρα πολύ σημαντικό αυτό. Επίλυση διαφορών όσον αφορά το αν κάποιοι στις πολυκατοικίες δεν θέλουν να γίνουν κάποιες εργασίες για να προχωρήσουν τα πράγματα, το αν οι δήμοι τα σταματούν.

Ξέρετε πολύ καλά όλοι σας ότι αν δεν είχαμε τους Ολυμπιακούς Αγώνες το 2004, δεν θα είχε γίνει ποτέ η Αττική Οδός, διότι όλοι βάζανε προσχώματα στο να μη γίνει, με επιβολή προχώρησε. Για να αναπτυχθούμε, λοιπόν, πρέπει να υπάρχει γρήγορη επίλυση διαφορών και σε αυτό θα ωφελήσει πάρα πολύ αν η ΕΕΤΤ έχει τη δυνατότητα να κάνει ομάδες εργασίας γι’ αυτό, χωρίς να περιμένει υπουργικές αποφάσεις. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Και εμείς ευχαριστούμε. Τον λόγο έχει ο κ. Καλογερόπουλος.

ΝΙΚΟΛΑΟΣ ΚΑΛΟΓΕΡΟΠΟΥΛΟΣ (Γενικός Διευθυντής του Συλλόγου Ειδικών Επιστημόνων της Εθνικής Επιτροπής Τηλεπικοινωνιών και Ταχυδρομείων): Καλημέρα σας. Ευχαριστώ, κυρία Πρόεδρε, για την πρόσκληση και για τη δυνατότητα που μας δώσατε να παρέμβουμε στη συζήτηση του νομοσχεδίου.

Κατ’ αρχάς, και εμείς από τη σειρά μας, ως ειδικοί επιστήμονες στην Εθνική Επιτροπή Τηλεπικοινωνιών και Ταχυδρομείων, χαιρετίζουμε το σχέδιο νόμου που είναι υπό ψήφιση, το οποίο εναρμονίζει τις πρακτικές στη χώρα μας με την Ευρωπαϊκή Οδηγία 61/2014. Θεωρούμε ότι με αυτό το νομοσχέδιο η χώρα μας πάει ένα βήμα παραπέρα στον δικό μας τομέα. Θέτει τις βάσεις για την όσο το δυνατόν πιο σύντομη ανάπτυξη πραγματικά δικτύων υψηλών ταχυτήτων. Ορίζει το πλαίσιο πάνω στο οποίο θα δουλέψουν οι εταιρίες και επομένως, σε μια δύσκολη χρονικά συγκυρία για τη χώρα μας, παρέχει δυνατότητες σε εταιρίες για επενδύσεις υψηλής τεχνολογίας. Δίνει τη δυνατότητα, επομένως, και στους καταναλωτές να κερδίσουν απ’ αυτό και να πάρουν υπηρεσίες υψηλής ποιότητας με χαμηλότερο κόστος.

Παράλληλα, ως εργαζόμενοι στην ΕΕΤΤ, νοιώθουμε ικανοποιημένοι που και σε αυτό το νομοσχέδιο η Πολιτεία, αναγνωρίζοντας τις δυνατότητες του προσωπικού, μας προσθέτει και νέες αρμοδιότητες. Ο ρόλος της ΕΕΤΤ στο συγκεκριμένο νομοσχέδιο και οι αρμοδιότητες που δίνονται είναι πολύ σημαντικές. Θα αναφερθώ και εγώ, αν και αναφέρθηκαν και οι προηγούμενοι ομιλητές, στη δημιουργία του Εθνικού Οργανισμού Επίλυσης Διαφορών.

Είναι πάρα πολύ σημαντικό και κομβικό το σημείο αυτό. Τον ρόλο αυτό τον αναλαμβάνει η ΕΕΤΤ και θα πρέπει, σε πολύ σύντομο χρονικό διάστημα, να επιλύει προβλήματα και μάλιστα προβλήματα πολύ σημαντικά. Για παράδειγμα, θα υπάρξουν διαφορές μεταξύ εταιριών, επομένως, μιλάμε για θέματα με υψηλό οικονομικό κόστος, αλλά, παράλληλα, θα φτάσουν στο επίπεδο των Δήμων, με όλες τις δυσκολίες που εκεί θα υπάρξουν. Ακόμα και στον μικρόκοσμο μιας πολυκατοικίας, είμαστε σίγουροι ότι θα προκύψουν προβλήματα και διαφορές. Η ΕΕΤΤ, λοιπόν, της αναθέτεται ένας ρόλος, μια ευθύνη, να αντιδράσει γρήγορα και σωστά σε αυτό, για να μπορέσουν, πραγματικά, να επιτευχθούν οι στόχοι του νομοσχεδίου.

Επειδή, λοιπόν, το προσωπικό της ΕΕΤΤ αναλαμβάνει συνεχώς και νέες αρμοδιότητες, θα θέλαμε και εμείς, από την πλευρά μας, να τονίσουμε ότι, όλα αυτά τα χρόνια λειτουργίας, έχουμε σταθεί στο ύψος μας. Αλλά, δυστυχώς, τα τελευταία χρόνια, όπως και πολλές άλλες υπηρεσίες, έχουμε και εμείς το πρόβλημα διαρροής στελεχών. Δυστυχώς, ζώντας σε μια δύσκολη οικονομική συγκυρία στη χώρα μας, αρκετά στελέχη υψηλού επιπέδου και από την ΕΕΤΤ, όπως και από άλλες υπηρεσίες, προτιμούν να αναζητήσουν την τύχη τους, είτε στο εξωτερικό, είτε σε άλλους φορείς, αναζητώντας μια καλύτερη τύχη. Θεωρούμε, λοιπόν, ότι η Πολιτεία θα πρέπει να παρέχει τα κατάλληλα κίνητρα, ώστε και το υπάρχον προσωπικό να παραμείνει στην ΕΕΤΤ, καθώς και να προσελκύσει και νέο προσωπικό. Επομένως, να υπάρχουν και κάποιες διαδικασίες για πρόσληψη νέου προσωπικού.

Στα πλαίσια αυτά, επίσης, θα θέλαμε και εμείς να αναφερθούμε στη διάταξη για τις ομάδες εργασίας. Υπάρχει διάταξη μέσα στο άρθρο. Θα θέλαμε και εμείς να προτείνουμε μια βελτίωση. Και πιο συγκεκριμένα, για λόγους γρηγορότερης και πιο αποδοτικής λειτουργίας, να παρασχεθεί η δυνατότητα στην ίδια την ΕΕΤΤ να ορίζει τις ομάδες εργασίας, φυσικά, στα πλαίσια των κείμενων νόμων και υπό τον έλεγχο πάντοτε του Κράτους, όπως ορίζει η νομοθεσία.

Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Έχουν ολοκληρωθεί οι τοποθετήσεις των προσκεκλημένων φορέων. Θα δοθεί χρόνος δύο λεπτών, σε κάθε εκπρόσωπο Κοινοβουλευτικής Ομάδας, για ερωτήσεις.

Τον λόγο έχει ο κ. Κάτσης.

ΜΑΡΙΟΣ ΚΑΤΣΗΣ (Εισηγητής του ΣΥΡΙΖΑ): Σας καλωσορίζω στην κοινή συνεδρίαση των Επιτροπών. Είναι πολύ σημαντικό ότι ένα νομοσχέδιο όπως αυτό, γιατί δεν είναι απλά μια ενσωμάτωση Ευρωπαϊκής Οδηγίας, αλλά, είναι, στην ουσία, μια νομοθετική παρέμβαση, η οποία λύνει ζητήματα, τυγχάνει ευρύτατης αποδοχής, από όσους φορείς πήραν τον λόγο σήμερα και παρευρέθηκαν εδώ.

Θα ήθελα να ρωτήσω, με βάση κάποια πράγματα που ακούστηκαν νωρίτερα, τον κ. Τσαμάκη. Θα ήθελα να σας ρωτήσω εάν είστε ευχαριστημένοι από τη διαχείριση των ζητημάτων, που έχουν προκύψει, κατά την κατάρτιση του νομοσχεδίου, από τη Γενική Γραμματεία Τηλεπικοινωνιών και Ταχυδρομείων; Και σας ρωτώ, γιατί ακούγονται πολύ συχνά αιτιάσεις από την Αξιωματική Αντιπολίτευση, σχετικά με την εύρυθμη λειτουργία και την ανεξαρτησία σας, ως ρυθμιστή. Αν το νομοσχέδιο λοιπόν, έγινε σε συνεργασία με την Εθνική Επιτροπή Τηλεπικοινωνιών και Ταχυδρομείων, να μας απαντήσετε.

Δεύτερη ερώτηση προς τον κ. Στεφανόπουλο. Θα ήθελα να σας ρωτήσω, με βάση τη δημοσιευθείσα επιστολή που βγάλατε, εκφράζοντας ότι όλες οι εταιρείες είστε πλήρως ευχαριστημένες με την ενσωμάτωση της Οδηγίας. Και μάλιστα, έχουμε ενημερωθεί και από τα στελέχη του Υπουργείου, ότι κάποιες ελάχιστες εκκρεμότητες έκλεισαν τη Δευτέρα, σε μια σύσκεψη που είχατε με την Γενική Γραμματεία Τηλεπικοινωνιών και Ταχυδρομείων. Συνεπώς, το θέμα για σας, εάν μπορώ να κατανοήσω, είναι η άμεση εφαρμογή της Οδηγίας και πλέον, να λειτουργήσει στην πράξη.

Θα θέλαμε να ενημερώσετε το Κοινοβούλιο, τις Επιτροπές μας, τι πλάνα έχουν οι εταιρείες σας, για την άμεση εφαρμογή της Οδηγίας. Τι ποσοστό, αυτή τη στιγμή, σε δίκτυα είναι στην πράξη εγκατεστημένα και τι πρόκειται να επενδυθεί, προκειμένου να φτάσουμε τους στόχους που θέτει η Ε.Ε. και η ψηφιακή σύγκλιση;

Επίσης, αν έχετε μια εικόνα σχετικά με τις θέσεις εργασίας, που ενδεχομένως να χρειαστεί να δημιουργηθούν και να απασχοληθούν νέοι επιστήμονες, αλλά και εργατικό δυναμικό, προκειμένου να εφαρμοστεί το νομοσχέδιο;

Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η κυρία Ασημακοπούλου.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Νέας Δημοκρατίας): Θα ξεκινήσω με τα θέματα της ΕΕΤΤ. Κατ’ αρχάς, να πω, όπως είπαμε και χθες, η Αξιωματική Αντιπολίτευση δεν έχει αντιρρήσεις με τα θέματα τα οποία επιλύει το νομοσχέδιο όσον αφορά στην ΕΕΤΤ. Τώρα, και εμείς συμμεριζόμαστε το γενικότερο πνεύμα, ότι αυτή η ενσωμάτωση έχει σαν στόχο να επιταχύνει τις όλες διαδικασίες. Οπότε, από τη στιγμή που η ΕΕΤΤ παίρνει καινούργιο ρόλο για την επίλυση διαφορών, σας εύχομαι ειλικρινά ένα καλό κουράγιο στο να αντέξετε την επίλυση διαφορών, ιδιαιτέρως όταν έχει να κάνει με ιδιώτες, με τρελούς ιδιοκτήτες, με πολυκατοικίες κ.λπ.. Βάλτε και έναν ψυχολόγο σε κάθε ομάδα εργασίας, αν χρειαστεί, για να τα λύσετε αυτά τα θέματα. Οπότε, πιστεύουμε ότι οτιδήποτε γίνει, κύριε Υπουργέ, στη σωστή κατεύθυνση για να διευκολύνει την ΕΕΤΤ σαν Ανεξάρτητη Αρχή να κάνει τη δουλειά της, είναι σωστό.

Τώρα, έχω κι εγώ ενημερωθεί, έχουμε διεξοδικά τα σχόλια τα οποία παρουσίασε η κυρία Παπαρίδου και ο κ. Σύρρος από το ΣΕΠΕ, όπως επίσης και η Ένωση των Εταιρειών. Τα έχουμε δει αναλυτικά τα σχόλια και πάλι το πνεύμα είναι το ίδιο. Επειδή έχουν την εμπειρία οι άνθρωποι αυτοί, ό,τι προτείνουν, έχω ενημερωθεί κι εγώ ότι έχει γίνει μια σύσκεψη στο Υπουργείο, να μην το κουράζουμε θα έλεγα εγώ, αν θέλετε απαντήστε, τα έχουμε όλα τα σχόλια, απαντήστε ποια θα δεχθείτε και ποια δεν θα δεχθείτε, είτε με νομοτεχνικές βελτιώσεις είτε στην ομιλία σας, ούτως ώστε, εάν μείνει κάτι ανοικτό, να είμαστε όλοι στην ίδια γραμμή. Νομίζω ότι όλοι κινούμαστε στην ίδια κατεύθυνση, να το κάνουμε αυτό να προχωράει πιο γρήγορα, ιδιαίτερα οι προθεσμίες και ιδιαίτερα οι υπουργικές αποφάσεις. Δε νομίζω να έχετε όρεξη να βγάλετε ΚΥΑ, οπότε να το προχωρήσουμε. Ευχαριστώ πολύ.

Στο σημείο αυτό, γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Νάσος, Βέττας Δημήτριος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Θεοπεφτάτου Αφροδίτη, Μορφίδης Κώστας, Μπαλλής Συμεών, Θραψανιώτης Εμμανουήλ, Παπαηλιού Γεώργιος, Παπαφιλίππου Γιώργος, Παρασκευόπουλος Νικόλαος, Πρατσόλης Αναστάσιος, Μουσταφά Μουσταφά, Γεννιά Γεωργία, Στέφος Γιάννης, Συρίγος Αντώνης, Τζαμακλής Χαρίλαος, Τσίρκας Βασίλης, Τσόγκας Γιώργος, Χριστοδουλοπούλου Τασία, Καρά Γιουσούφ Αϊχάν, Ασημακοπούλου Άννα – Μισέλ, Βούλτεψη Σοφία, Γκιουλέκας Κωνσταντίνος, Κυριαζίδης Δημήτριος, Γερμενής Γεώργιος, Καρακώστας Ευάγγελος, Γρέγος Αντώνιος και Παπαχριστόπουλος Αθανάσιος.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Βαρδάκης Σωκράτης, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Κυρίτσης Γεώργιος, Καματερός Ηλίας, Καραγιάννης Γιάννης, Μπαλαούρας Γεράσιμος, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Θεωνάς Ιωάννης, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Στύλιος Γεώργιος, Μανιάτης Ιωάννης, Τζελέπης Μιχαήλ, Σαχινίδης Ιωάννης και Λαζαρίδης Γεώργιος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.- ΔΗΜ.ΑΡ.): Ευχαριστώ, κυρία Πρόεδρε. Χαίρομαι που ακούσαμε τους εκπροσώπους των φορέων που συμμετέχουν και να πω σε όλους ότι χαιρόμαστε που συζητάμε τη σημερινή ενσωμάτωση μιας Οδηγίας, η οποία σχεδιάστηκε και αποφασίστηκε από το αντίστοιχο Συμβούλιο Υπουργών τον Μάιο του 2014.

Δεδομένου, λοιπόν, ότι εμείς συμμετείχαμε ενεργά σε επίπεδο Υπουργού στη διαμόρφωσή της, χαιρόμαστε για την ενσωμάτωση της Οδηγίας. Τα ερωτήματά μου είναι πάντα κατά πόσον οι τοπικές παρεμβάσεις, πολιτικές ή άλλες, είτε βελτιώνουν είτε πιθανά δημιουργούν προσκόμματα και γι’ αυτό οι ερωτήσεις είναι πολύ συγκεκριμένες προς την ΕΕΤΤ, ειδικά στον Πρόεδρο της Εθνικής Επιτροπής Τηλεπικοινωνιών και Ταχυδρομείων.

Κύριε Πρόεδρε, εμείς είμαστε θιασώτες της πλήρους ανεξαρτησίας των Ανεξαρτήτων Αρχών και ιδιαίτερα της Εθνικής Επιτροπής Τηλεπικοινωνιών και Ταχυδρομείων, που δέχθηκαν ανηλεή πόλεμο τα τελευταία χρόνια. Η ερώτηση προς εσάς, είναι η εξής: εσείς αισθάνεστε ότι έχετε πλήρως κατοχυρωμένη την πολιτική, διοικητική ή κομματική ανεξαρτησία από οποιεσδήποτε παρεμβάσεις ή αισθάνεστε ότι κάτι δεν πηγαίνει καλά; Εύχομαι η απάντηση να είναι ότι όλα βαίνουν καλώς.

Δεύτερον, ζητάτε –ορθότατα, κατά τη γνώμη μου- να μην περιμένετε την υπογραφή των ΚΥΑ για τη συγκρότηση ομάδων εργασίας και η ερώτηση περισσότερο απευθύνεται στον κύριο Υπουργό. Κύριε Υπουργέ, θεωρώ ότι θα μπορούσε κάλλιστα το Υπουργείο να εκδώσει μία ΚΥΑ με τον αρμόδιο Υπουργό Οικονομικών και να δώσετε κάποια στοιχειώδη όρια, από – έως, με κάποια επιμέρους κριτήρια, ώστε να είναι απολύτως αντικειμενικοποιημένη και ουδέτερη η συγκρότηση των Επιτροπών. Από τη μια, να είναι υψηλού επιπέδου η συμμετοχή στις Επιτροπές αυτές και, από την άλλη, να μην ξεπερνιούνται τα όρια τα οικονομικά των προϋπολογισμών. Αν εκδώσετε μόνο μια ΚΥΑ, και είμαι βέβαιος ότι η ΕΕΤΤ μπορεί να σας βοηθήσει, δεν θα έχετε κανέναν λόγο να παρεμβαίνετε ή να υπάρχουν καθυστερήσεις. Η Αρχή από μόνη της μπορεί να ρυθμίσει τα υπόλοιπα. Κατά συνέπεια, ένα το ζήτημα των ομάδων εργασίας και η μη αναμονή από τις ΚΥΑ.

Το δεύτερο σχετίζεται με τη μείωση των χρονοδιαγραμμάτων, που άκουσα από τον ΣΕΠ, είναι πάρα πολύ σωστό αυτό. Η μείωση των χρονοδιαγραμμάτων μέχρι να δοθούν οι εγκρίσεις και η μείωση προφανώς και των εγγυητικών επιστολών.

Εγώ δεν έχω ξανακούσει να υπάρχουν εγγυητικές επιστολές στο 100%. Υπάρχει κάποιος ιδιαίτερος λόγος που το κάνετε, ειδικά για αυτές τις εταιρίες; Γιατί δεν το κάνουμε στα δημόσια έργα ή σε άλλες δράσεις; Εμένα μου ακούγεται πάρα πολύ εύλογο το αίτημα να μειωθεί η εγγυητική επιστολή, το τόνισα και χθες, κύριε Υπουργέ, να μειωθούν δραστικά τα χρονοδιαγράμματα για την επίλυση των διαφορών.

Και μια ερώτηση τώρα προς τους φορείς μόνον της αγοράς. Επειδή, στα ζητήματα αυτά, είναι βέβαιο ότι παίζεται το στοίχημα της χώρας για την πραγματική της ανάπτυξη και εδώ εντάσσω και τη λογική των έξυπνων πόλων, των έξυπνων μετρητών, όλα αυτά που μπορούν να συνιστούν ένα άλλο περιβάλλον διαβίωσης του Έλληνα πολίτη. Θέλω να ρωτήσω ποιες είναι οι εκτιμήσεις και των εταιρειών κινητής τηλεφωνίας και του ΣΕΠΕ, ο καθένας κατά τον βαθμό αρμοδιότητας για τις επενδύσεις που σκοπεύετε να κάνετε την επόμενη πενταετία, τη συμβολή των επενδύσεων αυτών στο ΑΕΠ και τη δημιουργία των θέσεων εργασίας που, προφανώς, θα αφορά κυρίως νέους ανθρώπους, για τους οποίους όλοι έχουμε ένα ιδιαίτερο ενδιαφέρον. Ευχαριστώ πολύ, κυρία Πρόεδρε.

ΧΑΡΑ ΚΑΦΑΝΤΑΡΑΗ (Προεδρεύουσα των Επιτροπών): Τον λόγο έχει ο κ. Καρακώστας.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Κυρία Πρόεδρε, θα σας φέρουμε χαρτί αντικατάστασης. Δεν έχουμε ερωτήσεις προς τους φορείς. Θα τοποθετηθούμε στην Ολομέλεια. Απλά, θα ήθελα να πω, ότι απαιτούμε να τηρείται ο κανονισμός και να προσκαλούνται οι φορείς που προτείνει η Χρυσή Αυγή. Ευχαριστώ.

ΧΑΡΑ ΚΑΦΑΝΤΑΡΑΗ (Προεδρεύουσα των Επιτροπών): Να σας απαντήσω. Εκλήθη ο φορέας και δήλωσε ότι δεν θα έλθει. Όπως και άλλοι φορείς έχουν δηλώσει ότι δεν θα παραστούν.

ΑΝΤΩΝΙΟΣ ΓΡΕΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Ευχαριστώ για τη διευκρίνιση.

ΧΑΡΑ ΚΑΦΑΝΤΑΡΑΗ (Προεδρεύουσα των Επιτροπών): Τον λόγο έχει ο κ. Δελής.

ΙΩΑΝΝΗΣ ΔΕΛΗΣ (Ειδικός Αγορητής του Κομμουνιστικού Κόμματος Ελλάδος): Κυρία Πρόεδρε, δεν έχουμε κάποια ερώτηση προς τους φορείς. Άλλωστε, και από τους φορείς εδώ, αυτό που ακούσαμε είναι η πλήρης σχεδόν συμφωνία και η αποδοχή του συγκεκριμένου νομοσχεδίου και της Οδηγίας που ενσωματώνει.

ΧΑΡΑ ΚΑΦΑΝΤΑΡΑΗ (Προεδρεύουσα των Επιτροπών): Ευχαριστούμε. Συνεχίζουμε με τον κύριο Παπαχριστόπουλο, Ειδικό Αγορητή των Ανεξάρτητων Ελλήνων.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): Ευχαριστώ, κυρία Πρόεδρε. Θα ήθελα μια επιβεβαίωση του Οικονομικού Πανεπιστημίου Αθηνών. Αν η Ελλάδα συγκλίνει πλήρως με την Ευρώπη στη διήθηση της χρήσης δεδομένων, με παράλληλη επικράτηση ενός ευνοϊκού επενδυτικού πλαισίου, αν επιβεβαιώνεται από εσάς, ότι θα έχουμε αύξηση του Α.Ε.Π. 2,2 και τα έσοδα γύρω στα 2 δις. Θέλω να δω τη δική σας άποψη, γιατί έχει ακουστεί από πάρα πολλές πλευρές, τις οποίες και μεταφέρω, ότι πράγματι, αν προσαρμοστούμε γρήγορα στα ευρωπαϊκά δεδομένα, με αυτό το νομοσχέδιο θα συμβεί αυτό. Δεν ξέρω ποιος θέλει να απαντήσει για αυτό.

ΧΑΡΑ ΚΑΦΑΝΤΑΡΑΗ (Προεδρεύουσα των Επιτροπών): Ο εκπρόσωπος του «Ποταμιού» και ο εκπρόσωπος της Ένωσης Κεντρώων δεν παρευρίσκονται.

Τον λόγο έχει ο κ. Γάκης.

ΔΗΜΗΤΡΙΟΣ ΓΑΚΗΣ: Κατ’ αρχήν, η ΕΤΕ εκφράζει σήμερα μια άποψη για το νομοσχέδιο. Εκφράζει και την ενιαία στάση των εταιριών την επόμενη μέρα της εφαρμογής του νομοσχεδίου, από την άποψη ότι θα έχουμε μια έκφραση επενδύσεων ενός φορέα; Να σας εξηγήσω, τι θέλω να πω. Σε μια πολυκατοικία που θέλει κάποιος να βάλει τις καινούργιες τεχνολογίες, μπορεί κάποιος άλλος να ζητήσει διαφορετικό φορέα, δηλαδή, μέσα στην ίδια πολυκατοικία, να μπουν και οι τρεις φορείς παροχής δικτύων και να κάνουν εγκατάσταση δικτύου; Αυτό δεν είναι σε βάρος της οικονομίας κλίμακος, που θέλουμε να πετύχουμε σήμερα και λέμε ότι γίνεται μια εξοικονόμηση;

Δεύτερη ερώτηση, σχετική με αυτό. Έχετε εκτιμήσει, ο εξοπλισμός ο καινούργιους που χρειάζεται ένα σπίτι, μια επιχείρηση, γιατί προβλέπεται μέσα ότι όλα τα νέα κτίρια θα πρέπει να είναι εξοπλισμένα με υλικά υποδομής με τη σύνδεση των τελικών χρηστών. Τι είναι αυτά τα υλικά υποδομής και πόσο θα κοστίζουν; Υπάρχει μια εκτίμηση κόστους;

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Υπάρχει κάποιο άλλο ερώτημα από Βουλευτή ή Βουλευτίνα; Όχι. Συνεπώς, προχωράμε τώρα σε απαντήσεις.

Απευθύνομαι προς τους προσκεκλημένους, έχετε δύο λεπτά για να απαντήσετε. Ξεκινάμε από την ΕΕΤΤ, με τον κ.Τσαμάκη.

ΔΗΜΗΤΡΙΟΣ ΤΣΑΜΑΚΗΣ (Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ)): Απαντώ στον κ. Κάτση. Οι σχέσεις με το Υπουργείο είναι σχέσεις συνεργασίας και με την καινούργια του μορφή, δηλαδή, με το νυν Υπουργείο. Οι σχέσεις της ΕΕΤΤ και συγκεκριμένα του Προέδρου είναι σχέσεις συνεργασίας με τον νυν Υπουργείο, με την καινούργια του μορφή, και με το προηγούμενο Υπουργείο. Μέσω του Γενικού Γραμματέα, έχουμε οικοδομήσει μια πολύ καλή σχέση συνεργασίας.

Για μένα, ο ρόλος της ΕΕΤΤ δεν είναι αποφασιστικός, δεν χαράσσει πολιτική. Η ΕΕΤΤ έχει ρυθμιστικό και εποπτικό ρόλο. Επομένως, αν κανείς θέσει σωστά τα όρια, δεν ανακατεύεται, δεν υποδεικνύει στην πολιτική ηγεσία τι θα κάνει, αλλά θα είναι σύμβουλος όταν του ζητηθεί και πρέπει να είναι, όχι μόνο στο Υπουργείο, αλλά και στην Αξιωματική Αντιπολίτευση. Ήρθε η κυρία Ασημακοπούλου και είχαμε μια εξαιρετική συνεργασία. Θα πάρουμε πρωτοβουλίες για να καλούμε από όλα τα κόμματα εκπροσώπους μια φορά τον χρόνο, να έρχονται στην ΕΕΤΤ και να τους εξηγούμε και πώς λειτουργεί η ΕΕΤΤ, για το έργο που κάνει και για ότι απορίες έχουν οι Βουλευτές. Δεσμεύομαι ότι αυτό θα το κάνω. Επομένως, ο ρόλος μας είναι συμβουλευτικός για τη μεταφορά τεχνογνωσίας και σε καμιά περίπτωση δεν είναι να παίρνουμε εμείς πολιτικές αποφάσεις.

Στο ρυθμιστικό επίπεδο, όμως, είμαστε ανεξάρτητοι. Δεν μπορεί να έρθει ούτε ο ίδιος ο Πρωθυπουργός και να μας πει για το αν θα πρέπει να βάλουμε το VECTORING ή αν δεν θα πρέπει ή για το πώς αυτό θα το κάνουμε. Εκεί, είμαστε κάθετοι, είμαστε ανεξάρτητοι. Μέχρι τώρα, κανείς, είτε γιατί δεν τόλμησε είτε γιατί δεν έπρεπε είτε γιατί δεν μπορούσε, δεν έχει παρέμβει στο έργο μου.

Η κυρία Ασημακοπούλου νομίζω ότι δεν έχει κάποια ερώτηση, θα απαντήσω στην ερώτηση του κ. Μανιάτη. Απαντώ για τα περί ανεξαρτησίας ότι ισχύουν ακριβώς τα ίδια. Δεν έχω να προσθέσω κάτι άλλο, η ίδια ερώτηση ήταν.

Για το δεύτερο, που ρωτήσατε. Εννοείτε να είναι εξουσιοδοτική; Αν και νομίζω ότι δεν απευθυνόταν σε εμένα η ερώτηση, αλλά η ερώτηση απευθυνόταν στον κ. Υπουργό.

ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): *(Ομιλεί εκτός μικροφώνου)*

ΔΗΜΗΤΡΙΟΣ ΤΣΑΜΑΚΗΣ(Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ)): Αυτό, ας το αποφασίσει το Υπουργείο, δεν είναι δικός μας ο ρόλος για να απαντήσουμε σε αυτό.

ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): *(Ομιλεί εκτός μικροφώνου)* Εσείς μπορείτε να βοηθήσετε προς μια τέτοια κατεύθυνση, να τους δώσετε… αντί να περιμένουμε κάθε φορά και να σας υπογράφουμε Κοινές Υπουργικές Αποφάσεις;

ΔΗΜΗΤΡΙΟΣ ΤΣΑΜΑΚΗΣ (Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ)): Οι ΚΥΑ έχουν άλλο μειονέκτημα. Ακόμα και αν ξέραμε ότι θα έχουμε μια ή δύο ΚΥΑ τον χρόνο, το μειονέκτημα είναι η μεγάλη καθυστέρηση.

ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Αυτό λέω και εγώ.

ΔΗΜΗΤΡΙΟΣ ΤΣΑΜΑΚΗΣ (Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ)): Συμφωνούμε, δηλαδή. Μπορεί να γίνεται, λοιπόν, ένας προγραμματισμός -και πρέπει να γίνεται- για το πόσες ομάδες χρειαζόμαστε κάθε χρόνο και αυτό να ισχύει για όλη τη χρονιά με μια Υπουργική Απόφαση ή αν θέλετε εξουσιοδοτικά εμείς να παίρνουμε την απόφαση, ως ολομέλεια. Δεν θα είχαμε πρόβλημα.

Άλλη ερώτηση;

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): *(Ομιλεί εκτός μικροφώνου)*

ΔΗΜΗΤΡΙΟΣ ΤΣΑΜΑΚΗΣ(Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ)): Είναι πολύ σοβαρό αυτό το θέμα. Νομίζω ότι κάνουν λάθος όσοι ποσοτικοποιούν και συνδέουν το θέμα, με αριθμούς επί του ακαθαρίστου εισοδήματος, γιατί δεν είναι γραμμική η σχέση, αλλά παίζει ρόλο σε ποιο επίπεδο είμαστε. Είμαστε μια χρεωμένη χώρα αυτή τη στιγμή, δεν είναι δυνατόν, ακόμη και αύριο να γεμίζαμε με οπτικές ίνες και ταχύρυθμα-υψίρρυθμα δίκτυα, μέσα σε δύο-τρία χρόνια, να ισχύσει αυτό το μοντέλο, που γράφουν. Δεν είμαι οικονομολόγος, αλλά έχω διαβάσει διάφορα πράγματα.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξάρτητων Ελλήνων): Μιλάω για την προοπτική αυτά να γίνουν έως το 2020 και όχι αμέσως, αύριο. Ξαναλέω ότι αυτή η προοπτική του 2,2% που αναφέρθηκα είναι μέχρι το 2020.

ΔΗΜΗΤΡΙΟΣ ΤΣΑΜΑΚΗΣ (Πρόεδρος της Εθνικής Επιτροπής Τηλεπικοινωνιών και Ταχυδρομείων (ΕΕΤΤ)): Σε αυτό που είπατε, παίζει ρόλο σε ποιο ακριβώς επίπεδο ανάπτυξης βρισκόμαστε. Αυτή είναι η γνώμη μου. Εάν είμαστε σε ένα επίπεδο ανάπτυξης, τότε ισχύει μια σχέση που είναι αυξητική. Αν, όμως, δεν βρισκόμαστε σε τέτοιο επίπεδο, τότε δεν μπορεί κανείς να πάει και να πει για 1% ή 2%. Υπάρχει και μια μελέτη, που είχε παραγγείλει, νομίζω, η VODAFONE, αν δεν απατώμαι, στο εξωτερικό.

Αν, όμως, δεν είμαστε σε τέτοιο επίπεδο, δεν μπορεί κανείς να πάει να πει 1% ή 2%. Yπάρχει και μια μελέτη που είχε παραγγείλει η Vodafone, εάν δεν απατώμαι, στο εξωτερικό και το βάζει πολύ πιο συντηρητικά, δεν μιλάει καν για 2% και παίρνει και μοντέλα χωρών που είναι αναπτυγμένες. Επομένως, υπάρχει σχέση, δεν μπορεί να τη δει κανείς αμέσως, το Impact. Ειδικά για τη χώρα μας, δεν μπορεί να πει πως σε τρία χρόνια θα έχουμε 2% -αυτή είναι η γνώμη μου- αλλά σίγουρα, μετά από κάποιο διάστημα, όπου θα έχει έρθει κάποια ανάπτυξη. Γιατί, όμως, τα λέμε όλα αυτά; Γιατί είναι ένα ελκυστικό περιβάλλον για να έρθουν να επενδύσουν, στο βάθος επενδύσεις, στο βάθος ανάπτυξη και γι' αυτό γίνεται όλη αυτή ιστορία.

Επιπλέον, πέρα από αυτό, ο καταναλωτής να απολαμβάνει υπηρεσίες υψηλής ποιότητας, ας μην ξεχνάμε και τον καταναλωτή, δεν είμαστε εδώ για να διευκολύνουμε τις εταιρίες και τους παρόχους, αλλά και τον καταναλωτή. Επομένως, έτσι όπως είμαστε, πρέπει να τα κάνουμε αυτά, πρέπει να ανεβούμε επίπεδο και, από εκεί και πέρα, κάποια στιγμή, θα έρθει, που δεν μπορούμε να προσδιορίσουμε ποσοτικά αυτό το οποίο είπατε.

ΔΗΜΗΤΡΙΟΣ ΓΑΚΗΣ: Και όχι μόνο αυτό, θα ήθελα μαζί με αυτό να μου πείτε, υπάρχει δυνατότητα αλλαγής αντικατάστασης παρόχου από έναν χρήστη και πώς θα γίνει αυτό;

ΔΗΜΗΤΡΙΟΣ ΤΣΑΜΑΚΗΣ (Προέδρος της Εθνικής Επιτροπής Τηλεπικοινωνιών και Ταχυδρομείων (Ε.Ε.Τ.Τ.)): Από ό,τι θυμάμαι, προβλέπεται, μπορεί. Πρέπει να έχουν το δικαίωμα οι ένοικοι της πολυκατοικίας να επιλέγουν τον πάροχο τον οποίο θέλουν, δεν μπορεί αυτό να τους το απαγορεύσεις. Για λόγους ουδετερότητας, θα πρέπει να έχουν το δικαίωμα να επιλέγουν. Εκεί, θα μπουν κάποιοι κανόνες και αυτούς τους κανόνες πάλι η Ε.Ε.Τ.Τ. θα τους επιβάλλει. Όσο για το κόστος εγκατάστασης, εγώ δεν έχω νούμερο να σας πω αυτή τη στιγμή, πάντως, θα επιβαρύνει τους παρόχους πάλι. Όποιος πάει την οπτική ίνα μέχρι την πολυκατοικία, θα επωμιστεί και ένα κόστος, εάν πάνε δύο, θα μοιραστούν το κόστος, υπάρχει πάντως ένας τρόπος αυτά να ρυθμιστούν.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Θεωνάς.

ΙΩΑΝΝΗΣ ΘΕΩΝΑΣ: Σας ευχαριστώ, κύριε Πρόεδρε. Θέλω να κάνω μια ερώτηση στην Εθνική Επιτροπή Τηλεπικοινωνιών και Ταχυδρομείων, ξεκινώντας, όμως, από το εξής: ο ιδρυτικός νόμος του ΟΤΕ είναι ο 1049/1949, ο οποίος, με απαίτηση τότε του Σχεδίου Μάρσαλ, για να χρηματοδοτήσει την ανασυγκρότηση του τηλεπικοινωνιακού δικτύου της χώρας, που είχε καταστραφεί και στον Β΄ Παγκόσμιο Πόλεμο και στον εμφύλιο, επέβαλε ο ΟΤΕ να ανασυγκροτηθεί με τη μορφή της Ανώνυμης Εταιρείας, με μία μετοχή αναπαλλοτρίωτη, έτσι όριζε ο νόμος, που θα ανήκει στο κράτος.

Έγινε αυτό και ξεκίνησε ο ΟΤΕ τη λειτουργία του σαν Τηλεπικοινωνιακός Οργανισμός και, στην πορεία, σε σύντομο χρονικό διάστημα, συγκροτήθηκε η Εθνική Επιτροπή Ταχυδρομείων και Τηλεπικοινωνιών που, σε πάρα πολλές περιπτώσεις, χρησιμοποιήθηκε, κατά τη δική μου άποψη, για να υπάρξει, όπως έλεγε, ο ελεύθερος ανταγωνισμός στις τηλεπικοινωνίες στο εσωτερικό της χώρας και έτσι κάποιος εμφανιζόταν ότι θα μπορέσει να αναπληρώσει ένα μέρος του έργου του ΟΤΕ και προσπαθούσε, το ξέρουμε αυτό το έργο, το έχουμε δει πλέον και όχι μόνο στον ΟΤΕ, αλλά και στη Δ.Ε.Η., πώς παίρνουν τους συνδρομητές ή τους πελάτες των οργανισμών αυτών και προσπαθούν να τους πείσουν, να τους αναθέσουν τη διαδικασία των λογαριασμών τους και να τους εξοφλούν και να προωθηθούν με ένα είδος πλουραλισμού και ανταγωνιστικότητας, λέει, στον τομέα των τηλεπικοινωνιών και της ενέργειας.

Όμως, για να κάνουν αυτή τη δουλειά και να είναι και πειστικοί στους συνδρομητές του Ο.Τ.Ε., νοίκιαζαν κυκλώματα του Ο.Τ.Ε. για να μπορούν να εμφανίζονται ως πάροχοι τηλεπικοινωνιακών υπηρεσιών και στο τέλος πάρα πολλές φορές, το ξέρουμε και αυτό, το έχουμε δει, μόνο πάροχοι δεν ήταν, γιατί εισέπρατταν τα χρήματα της προώθησης της εξόφλησης των λογαριασμών και πολλές φορές έφευγαν στο εξωτερικό με τα συγκεκριμένα χρήματα, χωρίς να δίνουν σημασία ποτέ στο τι θα γίνουν αυτοί συνδρομητές, που τους εμπιστεύτηκαν.

Εκτός από αυτό, όμως, υπήρχε και κάτι άλλο.

Δεν πλήρωναν ποτέ τα μισθώματα, που αναλογούσαν στα κυκλώματα, που είχε μισθώσει ο Ο.Τ.Ε. σε αυτούς τους υποτιθέμενους παρόχους. Όταν απειλούσε ότι, εάν δεν πληρώσετε τα μισθώματα, θα σας διακόψουμε τα κυκλώματα, που σας έχουμε εκμισθώσει, η Εθνική Επιτροπή Τηλεπικοινωνιών και Ταχυδρομείων παρενέβαινε και μέσω και του Υπουργείου Οικονομικών επέβαλε πρόστιμα εκατομμυρίων στον Ο.Τ.Ε., γιατί εμπόδιζε τον ελεύθερο ανταγωνισμό στην αγορά τηλεπικοινωνιών.

Ήθελα να ρωτήσω την Εθνική Επιτροπή Τηλεπικοινωνιών και Ταχυδρομείων, συνεχίζει να έχει την άποψη ότι έτσι πρέπει να λειτουργούν και τώρα οι τηλεπικοινωνίες, ναι ή όχι; Γιατί, άρα εγώ θεωρώ και μετά λόγου γνώσεως το λέω, ότι αυτές οι διαδικασίες, όχι μόνο δεν προώθησαν την ανάπτυξη των τηλεπικοινωνιακών υπηρεσιών, αλλά αντίθετα ζημίωσαν τους ίδιους τους συνδρομητές του Ο.Τ.Ε. και ζημίωσαν και την οικονομία της χώρας.

Ας μας πει ο κ. Πρόεδρος της Εθνικής Επιτροπής Τηλεπικοινωνιών και Ταχυδρομείων, πόσα πρόστιμα είχαν επιβληθεί στον Ο.Τ.Ε., πόσα εκατομμύρια, για το συγκεκριμένο θέμα, επειδή ζητούσε από τους λεγόμενους παρόχους τηλεπικοινωνιακών υπηρεσιών να πληρώνουν τα μισθώματα των τηλεπικοινωνιακών δικαιωμάτων, που χρησιμοποιούσαν για να δείξουν ότι έχουν δυνατότητα άμεσης σύνδεσης με τους συνδρομητές των τηλεπικοινωνιών.

Το ίδιο συμβαίνει μάλλον και σήμερα και θεωρώ ότι κανένα ανταγωνισμό δεν εξυπηρετεί, απλά εξυπηρετεί συγκεκριμένα συμφέροντα, συγκεκριμένων ομάδων, τα οποία τα πληρώνει και ο ελληνικός λαός, αλλά και η ελληνική πολιτεία. Σας ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Να σας υπενθυμίσω ότι σε αυτή τη διαδικασία θέτουμε ερωτήσεις προς τους φορείς, οι οποίοι απαντούν. Οι τοποθετήσεις θα γίνουν στην τρίτη συνεδρίαση σήμερα το απόγευμα.

Τον λόγο έχει ο κ. Τσαμάκης.

ΔΗΜΗΤΡΙΟΣ ΤΣΑΜΑΚΗΣ (Πρόεδρος της Εθνικής Επιτροπής Τηλεπικοινωνιών και Ταχυδρομείων): Δεν ξέρω ποιος ήταν τότε Πρόεδρος, δεν ξέρω πού είναι, εάν ζει, για να σας απαντήσει. Εγώ είμαι Πρόεδρος εννέα μήνες, τέτοια φαινόμενα δεν υπάρχουν, υπάρχουν κανόνες ρυθμιστικοί και αυτός είναι ο ρόλος της Ε.Ε.Τ.Τ., να τηρούνται οι ρυθμιστικοί κανόνες, προκειμένου ο ανταγωνισμός να είναι υγιής, να μη ζημιώνονται κάποιοι πάροχοι και όταν υπάρχουν παραβάσεις σε κάποιους κανόνες, και υπάρχουν παραβάσεις, τότε επιβάλλονται κάποια πρόστιμα και σε καμία περίπτωση της τάξης μεγέθους που προαναφέρατε. Μάλιστα, μπορούν να εφεσιβάλουν αυτοί, οι οποίοι υφίστανται το πρόστιμο, να κάνουν έφεση, να πάνε στο δικαστήριο κ.λπ..

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Στεφανόπουλος.

ΓΕΩΡΓΙΟΣ ΣΤΕΦΑΝΟΠΟΥΛΟΣ (Γενικός Διευθυντής της Ένωσης Εταιρειών Κινητής Τηλεφωνίας (Ε.Ε.Κ.Τ.)): Ευχαριστώ, κύριε Πρόεδρε.

Θα ήθελα να απαντήσω στις ερωτήσεις όσον αφορά τις επενδύσεις.

Καταρχάς, να πω ότι τα επενδυτικά προγράμματα των παροχών δεν είναι αυτονόητα και, όπως καταλαβαίνουμε, η χώρα μας έχει μπει σε μια πρωτόγνωρη και απρόβλεπτη διαδικασία, έχουν μειωθεί τα έσοδα των παρόχων κατά 55%, τα τελευταία επτά χρόνια, αντίστοιχα και η κερδοφορία.

Οι πάροχοι, όμως, έχουν αναδιοργανωθεί, έχουν δημιουργήσει οικονομίες κλίμακας με διάφορα έργα, τα οποία έχουν ξεχωρίσει πανευρωπαϊκά σε καλές πρακτικές και πάντα υπό την εποπτεία και επιτήρηση των ανεξάρτητων αρχών. Στη σημερινή συγκυρία, είναι σε θέση να επενδύσουν και να χρηματοδοτήσουν τα προγράμματα, τα οποία ανακοινώθηκαν προηγουμένως. Οι επενδύσεις αυτές, ειδικά για τα ευρυζωνικά δίκτυα, είχαν καθυστερήσει για διάφορους λόγους. Σήμερα, λοιπόν, μας δίνεται μια ευκαιρία, από το 2017 και μετά, να αλλάξουμε ταχύτητα σαν χώρα. Αυτό είναι, από τη μια πλευρά, να μπορούμε να υλοποιήσουμε τις επενδύσεις, που θα βοηθήσει το νομοσχέδιο. Από την άλλη πλευρά, χρειάζεται μια πολύ προσεκτική σχέση με τις τοπικές κοινωνίες. Δηλαδή, τα προβλήματα που αναφέρατε στο πώς μπαίνεις σε ένα κτίριο και πώς συνεργάζεσαι με τους ενοίκους.

Το νομοσχέδιο μπαίνει σε λεπτομέρειες και προσπαθεί να επιλύσει ζητήματα, το οποίο είναι οπωσδήποτε θετικό, γιατί έχουμε αποκτήσει μια εμπειρία και η συνεργατική προσέγγιση με τις κανονιστικές αρχές είναι κρίσιμο για να λύνουν τα θέματα, αλλά δεν μπορούμε να τα προβλέψουμε όλα. Θα βρούμε και άλλα προβλήματα μπροστά μας και γι' αυτό θα πρέπει να υπάρχει μια συνεχής διαδικασία επίλυσης προβλημάτων και ταχύτητας υλοποίησης των επενδύσεων με τη λιγότερη όχληση στο οικοδομικό τετράγωνο ή στην κατοικία.

Οι διαδικασίες που αφορούν στην μετά την ανάπτυξη από αυτές τις υποδομές των υπηρεσιών θα είναι δραματικές. Δεν είμαστε, όμως, μόνοι μας στον κόσμο, δεν συζητάτε μόνο με τους παρόχους επικοινωνιών, πρέπει να εκσυγχρονίσουν τα δίκτυα ηλεκτρικής ενέργειας, να ψηφιοποιηθεί, δηλαδή, η σχέση του πελάτη της ηλεκτρικής ενέργειας με τον πάροχο ή τους παρόχους. Το ίδιο συμβαίνει στο νερό και στη διαχείρισή του, όπως και στο φυσικό αέριο.

Αυτό, συνολικά, συμπαρασύρει όλες τις υποδομές.

Αυτό αφορά το Ψηφιακό Μητρώο, που έχουμε φτιάξει εμείς με τη συνεργασία του Υπουργείου και είναι μια αρχή. Πρέπει οπωσδήποτε να μπορούν οι πάροχοι, που σας είπα. Αυτό το βασικό εκσυγχρονιστικό εργαλείο για τη χώρα. Πάνω σε αυτό, τι θα πατήσει;

Θα πατήσει η καινοτομία, όχι μόνο η δική μας, αλλά η καινοτομία νέων επιχειρήσεων, την οποία εγώ δεν μπορώ να την προβλέψω σήμερα, δεν μπορώ να τη βάλω σε ένα μοντέλο, αλλά μπορώ να σας πω ότι η χώρα έχει μια τρομερή ευκαιρία, αξιοποιώντας το ταλέντο που έχει, τη σχετική υστέρηση που υπάρχει, αλλά δεν μας περιμένουν οι εξελίξεις.

Θα σας πω ένα παράδειγμα. Χθες, έγινε μια συζήτηση για τις ηλεκτρονικές συναλλαγές. Υπήρχαν ορισμένοι από την πλευρά των μικρομεσαίων επιχειρήσεων, που μιλούσαν για τις ηλεκτρονικές συναλλαγές και το πλαστικό χρήμα. Προσέξτε, σε λίγα χρόνια, δεν υπάρχει καν αυτό σαν έννοια, θα μπαίνεις στο μαγαζί και θα φεύγεις, θα έχεις πληρώσει χωρίς να έχεις πάει στο ταμείο. Αυτές οι πρακτικές ήδη υπάρχουν.

Χρειάζεται, δηλαδή, να πάμε σε άλλες ταχύτητες, οι οποίες θα αγκαλιάσουν όλες τις συναλλαγές. Στη συγκεκριμένη περίπτωση, και τις αγορές των επιχειρήσεων και την εκκαθάριση των συναλλαγών.

Οι σχέσεις συνολικά στην οικονομία ανάμεσα στον πολίτη - καταναλωτή και την επιχείρηση αλλάζει, είτε στην αγροτική οικονομία είτε στον τουρισμό και ψηφιοποιείται. Αυτό είναι τρομερή ευκαιρία για ανάπτυξη νέας καινοτομίας. Εμείς προσπαθήσαμε αυτό, με τη μελέτη του Οικονομικού Πανεπιστήμιου, που αναφέρατε, να το βάλουμε σε ένα μοντέλο, έχουν γίνει και άλλες αντίστοιχες προσπάθειες. Ποιο είναι το συμπέρασμα;

Ποσοτικοποιήσαμε κάτι, είναι ένα μέρος της εξίσωσης, δεν είναι ακριβές, δεν είναι ένα μοντέλο, που θα πει κανείς ότι «το πήρα φόρεμα, το φόρεσα και θα μου κάνει σε τρία χρόνια», είναι ένας οδηγός, όμως, θετικής συζήτησης. Είμαστε σε μια συζήτηση, όπου οι μεταρρυθμίσεις πατάνε σε υποδομές, που μπορούν να τις εμπιστευθούν και να τις υλοποιήσουν. Υπάρχει, βέβαια, και μια σκοτεινή πλευρά σε κάθε τεχνολογία, αλλά εμείς ελπίζω ότι δεν έχουμε τέτοιες σκοτεινές πλευρές. Χρειαζόμαστε, λοιπόν, έναν συνεργατισμό, ο οποίος θα συμπαρασύρει την καινοτομία, την επιχειρηματικότητα, τις μεγάλες επενδύσεις, καλή ώρα, οι επενδύσεις των παροχών που εκπροσωπώ, την Πολιτεία, η οποία έρχεται να δημιουργήσει ένα πλαίσιο εμπιστοσύνης μέσα από την Αρχή Τηλεπικοινωνιών, από την Αρχή Προστασίας Προσωπικών Δεδομένων, την Αρχή Προστασίας Ασφάλειας των Δικτύων και τις άλλες αρχές, οι οποίες δημιουργούν ένα πλαίσιο εμπιστοσύνης και ελέγχου στην κοινωνία, αλλά και μείωση της γραφειοκρατίας ταυτόχρονα, το οποίο είναι μια αντίστοιχη πρόκληση, γιατί δεν μπορεί να πας και να το έχεις εκτός ισορροπίας, το θέμα της γραφειοκρατίας.

Έχουμε, λοιπόν, αποκτήσει μια εμπειρία, την οποία πρέπει να μοιραζόμαστε. Πρέπει να υπάρχει ένας συνεργατισμός με υψηλή απαιτητικότητα και στόχους. Τους στόχους θα τους ξαναθέσουμε. Τον Μάιο, θα γίνει ένα μεγάλο συνέδριο για την Ψηφιακή Στρατηγική από τον ΣΕΒ, το οποίο φιλοδοξεί να δώσει πιο συγκεκριμένες απαντήσεις στις ερωτήσεις που τέθηκαν για την απασχόληση και την ψηφιοποίηση της οικονομίας συνολικά και τι αυτό θα επιφέρει. Πώς μπορεί η Ελλάδα να μπει πολύ επιθετικά σε αυτόν τον χώρο.

Είμαστε στην αρχή μιας θετικής συζήτησης, στην οποία πρέπει να ξεχωρίσουν οι καλύτεροι και να μην μείνει κανείς απέξω. Είναι, δηλαδή, μια κοινωνικά δίκαιη διαδικασία, η οποία συμπαρασύρει επενδυτές, καταναλωτές, τη δημόσια διοίκηση και τον εκσυγχρονισμό της, το κλίμα εμπιστοσύνης στην κοινωνία και μας βάζει στην Ευρώπη με άλλο νόημα. Αυτή είναι η ουσία, όπως και το πού εντάσσεται, κατά τη γνώμη μου, ένα νομοσχέδιο, το οποίο έχει σημασία για τις υποδομές που είναι η αρχή, είναι το «χαλί», όπως είπε ο κ. Πρόεδρος, που θα πατήσουμε πάνω.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει η κυρία Παπαρίδου.

ΓΙΩΤΑ ΠΑΠΑΡΙΔΟΥ (Α΄ Εκτελεστική Αντιπρόεδρος του Δ.Σ. του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ)): Επειδή υπήρξε πολύ μεγάλο ενδιαφέρον για νούμερα από όλους σας, θα γίνω λίγο πιο συγκεκριμένη. Πρώτα απ' όλα, ο κλάδος, ως κλάδος τεχνολογίας, πληροφορικής και τηλεπικοινωνιών, συνεισφέρει 4% στο Α.Ε.Π.. Για να έχετε κάποια ενδεικτικά νούμερα, ώστε να καταλάβετε πόσο σημαντικό είναι αυτό, ο κατασκευαστικός κλάδος, που η Ελλάδα στηρίζεται πολύ απάνω του, έχει συνεισφορά 5% του Α.Ε.Π., σύμφωνα με ανακοίνωση του Προέδρου σε πρόσφατη συνεδρίαση.

Επίσης, όπως είπα στην αρχική ομιλία μου, επενδύσεις, οι οποίες έχουν ήδη ανακοινωθεί από τις επιχειρήσεις, από τους παρόχους συνολικά, θα υπερβούν τα 2 δις., άμεσα με την εφαρμογή του νόμου. Όσον αφορά άλλα στοιχεία που ζητήσατε, 10% αύξηση της ευρυζωνικότητας φέρει 1% συνεισφορά και αύξηση στο Α.Ε.Π.. Διπλασιάζοντας τις ταχύτητες ευρυζωνικότητας, κερδίζουμε επιπλέον 0,5% στο Α.Ε.Π..Για κάθε 1000 συνδέσεις, έχουμε 80 νέες θέσεις εργασίας, επειδή μιλήσατε για τις θέσεις εργασίας. Σύμφωνα με τελευταία μελέτη του ΙΟΒΕ που έχει ανακοινωθεί, 1% αύξηση της ευρυζωνικότητας τον χρόνο θα συνεισφέρει 16 δις στο Α.Ε.Π. μέχρι το 2020 και θα δημιουργήσει 38.000 νέες θέσεις εργασίας.

Ψηφιακές δεξιότητες: Για κάθε 1000 άτομα που αναβαθμίζουν τις ψηφιακές τους δεξιότητες, έχουμε αύξηση των εξαγωγών κατά 14 εκατομμύρια ευρώ και τη δημιουργία 72 νέων επιχειρήσεων. Αυτοί τα νούμερα πιστεύω ότι είναι πολύ σημαντικά.

Κάτι το οποίο ειπώθηκε και το οποίο θα ήθελα να σχολιάσω είναι ότι αυτό το νομοσχέδιο δεν έγινε για να στηρίξει τους παρόχους, όπως δεν έγινε τέτοια συζήτηση για τις εταιρείες. Αυτό το οποίο κάνουμε αυτή τη στιγμή είναι να στηρίξουμε τη χώρα για να μπορέσει να προχωρήσει. Η αύξηση των ταχυτήτων ωφελεί και τον πολίτη, ωφελεί και όλες τις επιχειρήσεις. Να μη ξεχνάμε ότι η Ελλάδα είναι μια χώρα στηριγμένη στην Μικρομεσαία Επιχείρηση.

Ένα τελευταίο θέμα που θέλω να αναφέρω. Είναι πολύ ωραία όλα αυτά που λέμε μεταξύ μας, αλλά, δυστυχώς, ούτε από τις επιχειρήσεις, ούτε από τη Βουλή εξαρτάται η σωστή υλοποίηση οποιουδήποτε νομοσχεδίου για αυτά τα θέματα. Αυτοί που παίζουν, καλώς ή κακώς, το μεγαλύτερο ρόλο είναι η Τοπική Αυτοδιοίκηση και εκεί θα πρέπει να επικοινωνηθούν ή να επιβληθούν κάποια πράγματα. Ήταν πολύ μεγάλο τροχοπέδη όλα αυτά τα χρόνια και καμία Κυβέρνηση δεν μπόρεσε, σε αυτό το σημείο, να επιβάλει κάποια πράγματα, ώστε να προχωρήσουμε γρήγορα. Γιατί, όλα αυτά τα νούμερα που λέμε είναι ωραία και καλά. Πότε, όμως, θα έρθει, εξαρτάται από το πώς θα μπορέσουν να προχωρήσουν τα πράγματα. Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Τον λόγο έχει ο κ. Μανιάτης.

ΓΙΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Να σας ρωτήσω. Θα είχατε κάποια πρόταση να μας κάνετε εδώ, στο Εθνικό Κοινοβούλιο, για κάποια ειδική ρύθμιση, η οποία θα «επέβαλε» σε τοπικούς αυτοδιοικητικούς φορείς να διευκολύνουν, αντί να δυσχεραίνουν, όσοι από αυτούς δυσχεραίνουν, την επέκταση αυτών των δράσεων; Έχετε κάτι στο μυαλό σας πιο συγκεκριμένο;

ΓΙΩΤΑ ΠΑΠΑΡΙΔΟΥ (Α΄ Εκτελεστική Αντιπρόεδρος του Δ.Σ. του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ)): Την εφαρμογή του νόμου. Έχουμε νόμους, αλλά δεν εφαρμόζονται. Αν εφαρμοστούν οι νόμοι και οι απαντήσεις δίνονται στην ώρα τους, ακόμη, αν εφαρμοστεί το ότι αν δεν μου απαντήσει σε ένα Χ-διάστημα, εγώ θα προχωρήσω, αν δεν μπαίνουν προσκόμματα χωρίς να υπάρχει κάτι σοβαρό, τότε, αν γίνουν όλα τα προηγούμενα, δεν θα χρειάζεται κάποια ρύθμιση.

Στις περισσότερες περιπτώσεις αυτό που χρειάζεται είναι να εφαρμόζουμε τους νόμους και να μη φοβόμαστε το πολιτικό κόστος σε επίπεδο τοπικής αυτοδιοίκησης. Αυτό είναι το θέμα.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστούμε. Σημειώνω κι εγώ την καταληκτική σας φράση για την εφαρμογή του νόμου.

Να πω ότι επειδή υπάρχει και η δυνατότητα υποβολής υπομνημάτων, ήδη έχει υποβάλει υπόμνημα ο Ο.Τ.Ε.

Τον λόγο έχει ο κ. Παππάς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Καταρχήν, θέλω να πω ότι είναι σαφές ότι εδώ διαμορφώνονται οι προϋποθέσεις, για να μπορέσουμε, συνολικά, η πολιτεία και οι εμπλεκόμενοι φορείς να κάνουμε τα αναγκαία και γρήγορα βήματα για την εγκατάσταση των δικτύων υψηλών ταχυτήτων.

Πολλά από τα πράγματα τα οποία αναφέρθηκαν έχουν ήδη ληφθεί υπόψη, διότι υπήρχε ένας συνεχής διάλογος και μία επαναλαμβανόμενη επαφή και με τις υπηρεσίες του Υπουργείου και στην αναλυτική τοποθέτησή μου στις 15:00, θα είμαστε πάρα πολύ αναλυτικοί για το ποιες νομοτεχνικές βελτιώσεις αποδεχόμαστε. Αρκετές θα τις αποδεχτούμε και νομίζω ότι, πάρα πολύ γρήγορα, θα προχωρήσουμε στο επόμενο στάδιο, όπως, για παράδειγμα, τις ομάδες εργασίας.

Για τα θέματα των εγγυητικών επιστολών, επιτρέψτε μου να έχουμε ένα σκεπτικισμό, διότι παρατηρείται, καμιά φορά, το φαινόμενο να μην ολοκληρώνονται έργα, για να μετακυλίεται το κόστος για την αποκατάστασή τους στην τοπική αυτοδιοίκηση. Άρα, θα πρέπει να δούμε το πώς θα διασφαλίσουμε -γιατί και οι Δήμοι δε βρίσκονται στην καλύτερη οικονομική κατάσταση- ότι αυτό το πράγμα δεν θα συμβαίνει, δεδομένου δε ότι, ενδεχομένως, να μην έχουν καταβληθεί και τέλη διέλευσης. Άρα, εδώ, θα μιλάμε για μια πολύ ετεροβαρή οικονομική σχέση μεταξύ του παρόχου που αναπτύσσει το δίκτυο και της αυτοδιοίκησης, η οποία, ενδεχομένως, θα κληθεί να καταβάλει το κόστος.

Επειδή έγινε και πολλή κουβέντα για το πόσες θέσεις εργασίας μπορούν να δημιουργηθούν από την ανάπτυξη αυτών των δικτύων, κατά τη γνώμη μου, αυτό είναι πάρα πολύ δύσκολο να το υπολογίσει κανείς. Δηλαδή, πώς θα υπολογίσεις τις θέσεις εργασίας στην αγροτική οικονομία από την αύξηση της παραγωγικότητας; Υποθέσεις μπορούμε πάρα πολύ εύκολα να κάνουμε και για εμάς, ξέρετε, είναι, καμιά φορά, ελκυστικό να ανεβαίνουμε στο υπουργικό έδρανο ή στο βήμα της Βουλής και να «πετάμε» εκατοντάδες χιλιάδες θέσεις εργασίας απλά για να φτιάξουμε μερικούς τίτλους. Η ουσία δε βρίσκεται εκεί, η ουσία νομίζω - και είχαμε την ευκαιρία να το συζητήσουμε κι εχθές - βρίσκεται στο ότι εδώ μιλάμε για τον κλάδο που μπορεί να καταστήσει όλους τους κλάδους της οικονομίας ακόμη πιο παραγωγικούς. Ο κλάδος, δηλαδή, που μπορεί πραγματικά να βγάλει την Ελλάδα στον δρόμο της βιώσιμης ανάπτυξης.

Χαιρετίζω, για άλλη μια φορά, τη διαδικασία του εκτενούς διαλόγου, στη βάση του οποίου αναπτύχθηκαν και οι συναινέσεις οι οποίες έχουν διαφανεί μέσα σ' αυτή την αίθουσα και στην επόμενη συνεδρίαση, θα έρθουμε αναλυτικά με τις νομοτεχνικές βελτιώσεις οι οποίες χρειάζονται, ακριβώς για να διευρυνθούν και τα όρια των συναινέσεων ακόμη περαιτέρω.

Ευχαριστώ πάρα πολύ, κύριε Πρόεδρε.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστούμε, κύριε Υπουργέ. Αναμένουμε κι εμείς με ενδιαφέρον την παρέμβασή σας το απόγευμα.

Κυρίες και κύριοι από τους εκπροσώπους των φορέων, θα ήθελα να σας ευχαριστήσω για την παρουσία σας και, αγαπητοί συνάδελφοι, ευχαριστώ για τη συμβολή σας και πάλι. Το απόγευμα, στις 15:00, έχουμε την κατ' άρθρο συζήτηση, με τις παρεμβάσεις του Υπουργού και των κομμάτων.

Ευχαριστώ πολύ.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Νάσος, Βάκη Φωτεινή, Γάκης Δημήτρης, Γκιόλας Γιάννης, Θελερίτη Μαρία, Κοζομπόλη Παναγιώτα, Θεοπεφτάτου Αφροδίτη, Μορφίδης Κώστας, Μπαλλής Συμεών, Γεννιά Γεωργία, Συρίγος Αντώνης, Τζαμακλής Χαρίλαος, Τσίρκας Βασίλης, Ασημακοπούλου Άννα – Μισέλ, Βούλτεψη Σοφία, Γκιουλέκας Κωνσταντίνος και Παπαχριστόπουλος Αθανάσιος.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Βαρδάκης Σωκράτης, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Ζεϊμπέκ Χουσεΐν, Κυρίτσης Γεώργιος, Καματερός Ηλίας, Καραγιάννης Γιάννης, Μπαλαούρας Γεράσιμος, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνης, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Θεωνάς Ιωάννης, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Στύλιος Γεώργιος, Μανιάτης Ιωάννης, Τζελέπης Μιχαήλ, Σαχινίδης Ιωάννης και Λαζαρίδης Γεώργιος.

Στο σημείο αυτό περί ώρα 11.35΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΑΝΤΩΝΙΟΣ ΣΥΡΙΓΟΣ**

**ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ**

**ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**